กกพ.ขานรับนโยบายรัฐ-พร้อมดูแลกำลังการผลิตไฟฟ้าตามแผนงาน
กกพ.ขานรับนโยบายรัฐ-พร้อมดูแลกำลังการผลิตไฟฟ้าตามแผนงาน
9 ก.ย. 2558

นายวีระพล จิรประดิษฐกุล กรรมการกำกับกิจการพลังงาน (กกพ.) ในฐานะโฆษก กกพ. เปิดเผยว่า จากที่ที่พล.อ.อนันตพร กาญจนรัตน์ รมว.พลังงาน มามอบนโยบายนั้น ทางสำนักงาน กกพ. พร้อมรับนโยบายของรัฐมนตรีว่าการกระทรวงพลังงาน
โดยเฉพาะเรื่องความมั่นคงทางด้านพลังงานในแผนพัฒนากำลังผลิตไฟฟ้าของประเทศไทย พ.ศ. 2558 – 2579 (PDP 2015) โครงสร้างค่าไฟฟ้าใหม่ ปี 2558 – 2560 ที่จะประกาศใช้ และการกำหนดหลักเกณฑ์ในโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์การเกษตร เพื่อมุ่งสร้างเสถียรภาพต่อผู้ใช้พลังงาน เพื่อการพัฒนาอย่างยั่งยืน มุ่งเน้นการกำกับกิจการพลังงานอย่างโปร่งใส บริหารจัดการกิจการพลังงานเพื่อความมั่นคง เพิ่มการแข่งขันของกิจการพลังงาน พร้อมสร้างการยอมรับและการมีส่วนร่วมจากทุกภาคส่วน
ทั้งนี้ กกพ. มีภารกิจสำคัญเร่งด่วน ได้แก่ การจัดทำโครงสร้างค่าไฟฟ้าใหม่ ปี 2558 – 2560 (ประกาศใช้ภายในปีนี้) โดยจะพัฒนาให้มีกลไกควบคุมค่าใช้จ่ายในการดำเนินงานที่มีประสิทธิภาพ และช่วยให้ค่าไฟฟ้าสะท้อนต้นทุนที่แท้จริง มีความโปร่งใสและชัดเจนยิ่งขึ้น โครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์การเกษตร (ประกาศรายชื่อโครงการที่ผ่านการพิจารณาภายในเดือน ธ.ค. 58) การรับซื้อไฟฟ้าจากพลังงานหมุนเวียนแบบ FiT ด้วยวิธีการประมูลแข่งขันด้านราคา (Competitive Bidding) (เริ่มในพื้นที่ 3 จังหวัดชายแดนภาคใต้และ 4 อำเภอในจังหวัดสงขลา) การออกประมวลหลักการปฏิบัติ (CoP) โรงไฟฟ้าขยะ (ประกาศใช้ภายในปี 59) และมาตรฐานการให้บริการผู้ใช้ไฟฟ้า (ออกมาตรฐานให้ครบทุกประเภทภายในปี 59)
รวมทั้งการสนับสนุนนโยบายของรัฐบาลที่มีความเร่งด่วนและเพื่อให้ระบบพลังงานมีความมั่นคง ได้แก่ การปรับปรุงกระบวนการออกใบอนุญาตให้มีความรวดเร็ว ลดขั้นตอนที่เป็นปัญหาอุปสรรค โดยได้ร่วมกับกระทรวงอุตสาหกรรมปรับแนวทางการอนุญาต รง.4 โรงไฟฟ้าฯ ให้เป็นเอกภาพมากขึ้น การให้บริการออกใบอนุญาตแบบจุดเดียวเบ็ดเสร็จ หรือ One Stop Service ซึ่งอำนวยความสะดวกต่อผู้ประกอบการ รวมถึงการลดข้อจำกัดที่เป็นปัญหาของการเสริมกำลังการผลิตไฟฟ้าในภาคประชาชน เช่น การติดตั้งแผงผลิตไฟฟ้าจากพลังงานแสงอาทิตย์บนหลังคาบ้าน อาคาร โรงงาน